DA Den Europæiske Unions Tidende L 157/16

EFTA-TILSYNSMYNDIGHEDENS BESLUTNING

Nr. 02/10/KOL

af 5. januar 2010

om Norges status med hensyn til infektiøs hæmatopoietisk nekrose og viral hæmoragisk virusseptikæmi og om ophævelse af EFTA-Tilsynsmyndighedens beslutning nr. 302/08/KOL af 21. maj 2008

EFTA-TILSYNSMYNDIGHEDEN HAR —

UNDER HENVISNING til aftalen om Det Europæiske Økonomiske Samarbejdsområde, særlig artikel 109 og protokol 1,

UNDER HENVISNING til aftalen mellem EFTA-staterne om oprettelse af en tilsynsmyndighed og en domstol, særlig artikel 5, stk. 2, litra d), og protokol 1 dertil,

UNDER HENVISNING til den retsakt, der er omhandlet i kapitel I, punkt 4.1.5a, i bilag I til EØS-aftalen,

Rådets direktiv 2006/88/EF af 24. oktober 2006 om dyresundhedsbestemmelser for akvakulturdyr og produkter deraf og om forebyggelse og bekæmpelse af visse sygdomme hos vanddyr (1),

som tilpasset ved protokol 1 til EØS-aftalen, særlig artikel 50 i retsakten, og

ud fra følgende betragtninger:

Norge forelagde ved brev af 3. maj 1994 behørige begrundelser for, at dets territorium får status som godkendt zone for så vidt angår infektiøs hæmatopoietisk nekrose (IHN) og viral hæmoragisk virusseptikæmi (VHS), samt de nationale bestemmelser, der sikrer overholdelsen af de betingelser, der skal være opfyldt for at bevare den godkendte status.

Ved Tilsynsmyndighedens beslutning nr. 71/94/KOL blev Norge anerkendt som godkendt kontinentalzone og godkendt kystzone for fisk med hensyn til IHN og VHS. Efter anmeldelse af et udbrud af VHS i Møre og Romsdal amt i Norge den 26. november 2007 blev beslutning nr. 71/94/KOL af 27. juni 1994, senest ændret ved EFTA-Tilsynsmyndighedens beslutning nr. 244/02/KOL, ophævet ved beslutning nr. 302/08/KOL, som fastslog, at de dele af Norge, der var omhandlet i bilaget til beslutningen, blev anerkendt som godkendt kontinentalzone og godkendt kystzone for fisk med hensyn til IHN og VHS.

Den 11. juli 2008 blev et udbrud af VHS bekræftet i kystområderne ved Storfjorden i Norge. Den kompetente myndighed i Norge har underrettet Tilsynsmyndigheden om, hvilke foranstaltninger der er truffet for at udrydde sygdommen og forhindre, at den spredes.

Tilsynsmyndigheden har gennemgået oplysningerne fra den kompetente myndighed, og det ser på nuværende tidspunkt ud til, at der er truffet passende foranstaltninger. Tilsynsmyndigheden har endvidere drøftet sagen med Europa-Kommissionen, og situationen i Norge er uændret med hensyn til IHN.

Det er Tilsynsmyndighedens opfattelse, at Norge med undtagelse af de områder, der er omtalt i bilaget, stadig bør anerkendes som godkendt kontinentalzone og godkendt kystzone for fisk med hensyn til IHN og VHS.

Foranstaltningerne i denne beslutning er i overensstemmelse med udtalelsen fra EFTA-Veterinærkomitéen, der bistår EFTA-Tilsynsmyndigheden —

VEDTAGET FØLGENDE BESLUTNING:

Artikel 1

Norge anerkendes med undtagelse af de områder, der er omtalt i bilaget, som godkendt kontinentalzone og som godkendt kystzone for fisk med hensyn til IHN og VHS.

Artikel 2

EFTA-Tilsynsmyndighedens beslutning nr. 302/08/KOL om Norges status med hensyn til infektiøs hæmatopoietisk nekrose og viral hæmoragisk virusseptikæmi ophæves hermed.

Artikel 3

Denne beslutning træder i kraft den 5. januar 2010.

Artikel 4

Denne beslutning er rettet til Kongeriget Norge.

Artikel 5

Kun den engelske udgave er autentisk.

Udfærdiget i Bruxelles, den 5. januar 2010. På EFTA-Tilsynsmyndighedens vegne Kurt JÄGER Medlem af Kollegiet Xavier LEWIS Direktør

(1) EUT L 328 af 24.11.2006, s. 14.